钦定古今图书集成/明伦汇编/氏族典/第192卷 > 《廖用贤尚友录》 > 姚崇
## 钦定古今图书集成/明伦汇编/氏族典/第192卷 > 《廖用贤尚友录》 > 姚崇

按《唐书姚崇传》：“崇字元之，陕州硖石人。少倜傥，尚气
节，长乃好学。仕为孝敬挽郎，举下笔成章，授濮州司
仓参军，五迁夏官郎中。契丹扰河北，兵檄丛进，崇奏
决若流。武后贤之，即拜侍郎。圣历三年，进同凤阁鸾
台平章事，迁凤阁侍郎。张易之谮于后，降司仆卿，出
为灵武道大总管。张柬之等谋诛二张，崇适自屯所”
还，遂参计议，以功封梁县侯，俄为亳州刺史，历宋、常、
越、许四州。睿宗立，拜兵部尚书、同中书门下三品，进
中书令，贬申州刺史，移徐潞二州，迁扬州长史，徙同
州刺史。先天二年，元宗讲武新丰，密召崇。崇至，帝曰：
“卿宜遂相朕。”崇知帝大度，锐于治，乃先设事以坚帝
意。翌日，拜兵部尚书、同中书门下三品，封梁国公，迁
紫微令。开元四年，山东大蝗，崇出御史捕蝗，害讫息。
于是帝方躬万几，朝夕询逮，它宰相畏帝威决，皆谦
惮，惟独崇佐裁决，故得专任。八年，授太子少保，以疾
不拜。明年卒，谥曰文献。三子：彝、异、奕，皆至卿、刺史。